《仰山行》
宋代·赵汝燧

平生几两谢公屐，爱山爱水真成癖。集云峰在指顾间，年来抗尘乃绝迹。

西风从臾作意登，佛境未入心境清。九秋颢气接岚气，五里松声答泉声。

招提金碧压深窈，钟鼓四时递昏晓。梵音独许山鸟听，禅梦不惊胡蝶绕。

土腴露饱蔬笋鲜，一粥一饭天上僧。伊蒲供罢日卓午，浮空半是烹茶烟。

四藤欲知阁中味，万字欲参堂上意。请将此事且姑置，坐看山雨濯晚翠。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。